b'\n_START_ARTICLE_\nJohannes Tidemand-Dal\n_START_SECTION_\nUddannelse\n_START_PARAGRAPH_\nTidemand-Dal var s\xc3\xb8n af cand.mag., senere professor, dr.phil. ved Landboh\xc3\xb8jskolen Odin Tidemand Christensen og Marie Cathinca Balle. Han blev student fra Schneekloths Skole i 1899 og kom herefter i l\xc3\xa6re som murer. Han gik p\xc3\xa5 Det tekniske Selskabs Skole for at blive optaget p\xc3\xa5 Kunstakademiet i K\xc3\xb8benhavn i 1901. I 1902 fik han afgang fra Det tekniske Selskabs Skole, og i 1903 fik han afgang som sekondl\xc3\xb8jtnant fra Ingeni\xc3\xb8rregimentets sekondl\xc3\xb8jtnantskole._NEWLINE_Han n\xc3\xa5ede at arbejde for Anton Rosen, Valdemar Schmidt, Carl Brummer og Gotfred Tvede under sit studie. Han bes\xc3\xb8gte ogs\xc3\xa5 Italien, Frankrig og Belgien p\xc3\xa5 studieture i 1907.\n_START_SECTION_\nPraksis og stil\n_START_PARAGRAPH_\nDa han blev f\xc3\xa6rdiguddannet, oprettede han tegnestue i N\xc3\xa6stved i 1910. Han startede med at tegne i historicistisk stil, men kom senere over i nyklassicisme._NEWLINE_Han tegnede bl.a. Skt. Elisabeths Hospital, Hotel Garverg\xc3\xa5rden, Sj\xc3\xb8lundt\xc3\xa5rnet (vandt\xc3\xa5rn), en bolig til politimesteren og flere villaer i N\xc3\xa6stved. I 1926-27 var han med til at restaurere Hellig\xc3\xa5ndshuset, der stammer fra 1400-tallet. I \xc3\xa5rene 1926-30 var han ligeledes med til at restaurere Kompagnihuset, som blev grundlagt i 1493, i samarbejde med den kongelige bygningsinspekt\xc3\xb8r Kristoffer Varming. P\xc3\xa5 trods af at v\xc3\xa6re lokaliseret i N\xc3\xa6stved har han ogs\xc3\xa5 tegnet flere huse p\xc3\xa5 M\xc3\xb8n og s\xc3\xa6rligt i Stege. I 1922 tegnede han Glums\xc3\xb8 Bio der blev opf\xc3\xb8rt i 1923 i en lidt anden stil._NEWLINE_Tidemand-Dal var med til at udvikle Bedre Byggeskik, der snart blev udbredt i hele Danmark. I sin senere tid begyndte han ogs\xc3\xa5 at tegne bygninger i funktionalisme.\n_START_SECTION_\nTillidshverv\n_START_PARAGRAPH_\nHan n\xc3\xa5ede at f\xc3\xa5 adskillige bestyrelses- og tillidsposter i sin tid. I 1914 var medstifter af Turistforeningen i N\xc3\xa6stved. Han forblev medlem af bestyrelsen frem til sin d\xc3\xb8d i 1961. I 1950 blev han formand for Historisk Samfund for Pr\xc3\xa6st\xc3\xb8 Amt (medlem af bestyrelsen siden 1918). Denne post bestred han frem til sin d\xc3\xb8d. Han var formand for b\xc3\xa5de Dansk Ligbr\xc3\xa6ndingsforening p\xc3\xa5 Sydsj\xc3\xa6lland (fra 1938, bestyrelsesmedlem fra 1933), Museumsforeningen i N\xc3\xa6stved (medlem af bestyrelsen siden 1917), Teknisk Skole og Industriforeningen (fra 1934 til 1943).  Desuden var han formand for for N\xc3\xa6stved tekniske Skole 1941-43 (bestyrelsesmedlem siden 1934) og formand for Sydsj\xc3\xa6llands Pionerforening 1922-48._NEWLINE_Han var tillige medlem af bestyrelsen for Akademisk Arkitektforenings sektion for \xc3\x98stifterne fra 1935, af foreningens n\xc3\xa6vn for optagelse 1934-56, og af foreningens retsudvalg 1937, medlem af af repr\xc3\xa6sentantskabet for Dansk Ligbr\xc3\xa6ndingsforening fra 1954 og medlem af de fleste landv\xc3\xa6senskommissioner vedr. vandindvindingsret for byerne i Sydsj\xc3\xa6lland, M\xc3\xb8n og Lolland-Falster fra 1927.\n_START_SECTION_\nArkivalia\n_START_PARAGRAPH_\nP\xc3\xa5 N\xc3\xa6stved Museum har men registreret Tidemand-Dals tegninger, og opbevarer ligeledes langt st\xc3\xb8rstedelen af dem.'